ANC erken verliese is ‘eie toedoen’Jackson Mthembu. Foto: polity.org Mthembu het gepraat tydens die debat in die Nasionale Vergadering oor die belangrikheid van die 2016-verkiesing. “Die verliese wat ons gelei het, is nie omdat enige ander party beter is as die ANC nie. Die verliese en terugslae in hierdie verkiesing was self toegedien,” het Mthembu gesê. “Die boodskap wat ons mense vir ons gestuur het, deur nie die meerderheid in te stem nie of buite stemming te bly, was hard en duidelik en ons het dit gehoor. Ons sal beslis ons optrede en houding verander, soos die persepsie dat ons afsydig, selfsugtig, selfdienend en arrogant is.” Mthembu het gesê hoewel die ANC meer as 78% van die wyke regoor die land gewen het, betreur die party die feit dat hy sleutelmetro’s verloor het weens koalisies tussen opposisiepartye. Die Tshwane-metro in die hoofstad Pretoria, die ekonomiese kern in Johannesburg en die Nelson Mandelbaai-metro in die Oos-Kaap, word nou deur die DA gelei. “Hierdie metro’s is ongetwyfeld van kritiese belang vir die land se ekonomie aangesien hulle beduidende begrotings beheer,” het Mthembu gesê. Hy het ook na die EFF gekap, wat teen die ANC gestem het in die groot metro’s en sodoende verseker het die ANC kan nie daar regeer nie. “Ek wil beklemtoon dat, aangesien die ANC nie ten alle koste wil regeer en nie ons siele aan die duiwel sal verkoop om dit te doen nie, ons die EFF se versoek vir ons om weg te breek van die ANC se grondbeginsels en die EFF se ekstremisme te aanvaar as voorwaarde om die metro’s te lei, verwerp het,” het hy gesê. Mmusi Maimane, die leier van die DA, het tydens sy toespraak aan die ANC gesê die les wat hulle uit die verkiesing moet leer, is om nooit die kiesers se ondersteuning as vanselfsprekend te aanvaar nie. “Die kiesers hou ons dop en hulle sal ons uit ons amp gooi as ons hulle nie respekteer nie,” het Maimane gesê. Hy het gesê die verkiesing was ŉ keerpunt in die Suid-Afrikaanse politiek en die era van ŉ arrogante dominante party is verby. “In hierdie verkiesing het ons die saad vir oorwinning oor ons vyande in die toekoms geplant. Wanneer ek sê vyande, verwys ek nie na ŉ spesifieke party of persoon nie, want vir ons het politiek nog nooit daaroor gegaan nie,” het hy gesê. “Wanneer ek sê vyande, verwys ek na die monster met die drie koppe, genaamd armoede, ongelykheid en korrupsie. Dit is ons doodsvyande en ons sal aanhou baklei totdat ons hulle oorwin het. Laat ons nooit meeding om mag vir ons eie onthalwe nie. Die DA sal altyd onthou dat mag ŉ middel tot ŉ doel is, ŉ instrument wat, as dit verstandig en met nederigheid gebruik word, werklik kan lei tot ŉ beter lewe vir almal.”